河豚歎
作者：范成大
朝代：宋

paragraphs: 鯫生藜莧腸，食事一飽足。
腥腐色所難，況乃衷酖毒。
彭亨强名魚，殺氣孕慘黷。
既非養生具，宜謝砧几酷。
吳儂真差事，網索不遺育。
捐生決下箸，縮手汗童僕。
朝來里中子，饞吻不待熟。
濃睡喚不譍，已落新鬼錄。
百年三寸咽，水陸富肴䔩。
一物不登俎，未負將軍腹。
爲口忘計身，饕死何足哭。
作俑者誰歟，至今走末俗。
或云先王意，除惡如藝菽。
逆梟與毒獍，歲歲參幣玉。
芟夷入薦羞，蓋欲殲種族。
生死有定數，斷命烏可續。
適丁是時者，未易一理局。
黿鼎子公怒，羊羹華元衄。
異味古所珍，無事苦畏縮。
駢頭訌此語，戒諭袛取瀆。
聾盲死不悟，明知諒已燭。